CELEX: 32007D0070
Language: et
Date: 2006-12-20 00:00:00
Title: Komisjoni otsus, 20. detsember 2006 , mis käsitleb turuleviimise tähtaja pikendamist biotsiidide suhtes, mis sisaldavad teatavaid direktiivi 98/8/EÜ artikli 16 lõikes 2 osutatud kümneaastase tööprogrammi jooksul uurimata toimeaineid (teatavaks tehtud numbri K(2006) 6707 all)

6.2.2007   
            
            
               ET
            
            
               Euroopa Liidu Teataja
            
            
               L 32/174
            
         
      KOMISJONI OTSUS,
   
   20. detsember 2006,
   mis käsitleb turuleviimise tähtaja pikendamist biotsiidide suhtes, mis sisaldavad teatavaid direktiivi 98/8/EÜ artikli 16 lõikes 2 osutatud kümneaastase tööprogrammi jooksul uurimata toimeaineid
   (teatavaks tehtud numbri K(2006) 6707 all)
   (Ainult tšehhi-, taani-, inglis-, soome-, kreeka- ja rootsikeelne tekst on autentsed)
   (2007/70/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist (1), eriti selle artikli 16 lõiget 2,
   ning arvestades järgmist:
   
               (1)
            
            
               Direktiivi 98/8/EÜ (edaspidi “direktiiv”) artikli 16 lõike 2 teise lõiguga ja artikli 16 lõikega 3 nähakse ette, et kui toimeaine hindamise kohta ei ole ettenähtud tähtajaks esitatud nõutavat teavet ja nõutavaid andmeid, võidakse otsustada, et toimeainet ei kanta direktiivi I, I A või I B lisasse. Kui selline otsus on tehtud, peaksid liikmesriigid tühistama kõik toimeainet sisaldavate biotsiidide load.
            
         
               (2)
            
            
               Komisjoni määrustega (EÜ) nr 1896/2000 ja (EÜ) nr 2032/2003 nähakse ette direktiivi artikli 16 lõikes 2 osutatud kümneaastase tööprogrammi esimese ja teise etapi üksikasjalikud rakenduseeskirjad. Komisjoni määruse (EÜ) nr 2032/2003 artikli 4 lõikes 2 on 1. september 2006 määratud kuupäevaks, millest alates liikmesriigid tunnistavad kehtetuks selliste biotsiidide kehtivad load, mis sisaldavad toimeaineid, millest ei ole teavitatud või mille suhtes liikmesriik ei ole huvi ilmutanud.
            
         
               (3)
            
            
               Komisjoni määruse (EÜ) nr 2032/2003 (nagu seda on muudetud komisoni määrusega (EÜ) nr 1048/2005) artikliga 4a nähakse ette tingimused, mille kohaselt liikmesriigid võivad esitada komisjonile taotluse määruse artikli 4 lõikes 2 sätestatud lisaaja pikendamiseks, ning tingimused niisuguse pikenduse andmiseks.
            
         
               (4)
            
            
               Üksikud liikmesriigid on komisjonile esitanud taotluse pikendada lisaaega mõnede toimeainete puhul, mille kasutus biotsiidides keelustatakse pärast 1. septembrit 2006 ning ka teabe, mille kohaselt on kõnealuste ainete edasine kasutamine vajalik.
            
         
               (5)
            
            
               Soome, Taani, Norra ja Island on esitanud teabe, mille kohaselt puuduvad sobivad alternatiivid männitõrvale kui ajalooliste puitehitiste, -laevade ja -esemete puidukaitsevahendile. Lisaaja pikendamine männitõrva suhtes tundub seetõttu asjakohane, et säilitada kõnealuste liikmesriikide ja riikide kultuuripärandit.
            
         
               (6)
            
            
               Tšehhi Vabariik on esitanud teabe, mille kohaselt Tšehhi relvajõud ja tervishoiuasutused kasutavad desinfektsioonivahendina valdavalt Naatrium-N-klorobenseensulfoonamiidi/kloramiin B-d. Kõnealuse aine asendamine teiste teatatud ainetega võib lisaaja lõpus osutuda problemaatiliseks, eriti kui on vaja läbi viia riigihankemenetlusi. Lisaaja pikendamine kloramiin B suhtes tundub seetõttu asjakohane, et võimaldada üleminekut teiste desinfektsioonivahendite kasutamisele.
            
         
               (7)
            
            
               Kreeka on esitanud teabe, mille kohaselt ametiasutused kasutavad sääsetõrjeks ja tervisekontrolliks sageli temefossi. Kõnealuse aine asendamine teiste teatatud ainetega võib lisaaja lõpus osutuda problemaatiliseks, eriti kui on vaja läbi viia riigihankemenetlusi. Lisaaja pikendamine temefossi suhtes tundub seetõttu asjakohane, et võimaldada üleminekut teiste olemasolevate ainete kasutamisele.
            
         
               (8)
            
            
               Ühendkuningriik on esitanud teabe, mille kohaselt on vaja jätkata ammoniaagi kui loomade hügieeniks kasutatava biotsiidi ajutist kasutamist, et vältida kariloomade nakatumist koktsiidide, cryptosporidium'i ja ümarussidega. Lisaaja pikendamine ammoniaagi suhtes tundub seetõttu asjakohane, et võimaldada selle järkjärgulist asendamist teiste kättesaadavate ainetega, mis on direktiivi läbivaatamisprogrammi raames hindamiseks esitatud.
            
         
               (9)
            
            
               Käesoleva otsusega ettenähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄEOLEVA OTSUSE:
   Artikkel 1
   Erandina komisjoni määruse (EÜ) nr 2032/2003 artikli 4 lõikest 2 võivad käesoleva otsuse lisa B veerus loetletud liikmesriigid lisa A veerus loetletud aineid sisaldavatele biotsiididele anda turustamise loa või säilitada kehtiva loa lisa D veerus esitatud oluliste kasutusviiside korral kuni lisa C veerus nimetatud kuupäevadeni.
   Artikkel 2
   (1)   Liikmesriigid, kes kasutavad käesoleva otsuse artiklis 1 sätestatud erandit, peavad tagama järgmiste tingimuste täitmise:
   
               a)
            
            
               jätkuv kasutamine on võimalik üksnes tingimusel, et ainet sisaldavad tooted on saanud heakskiidu ettenähtud oluliseks kasutusviisiks;
            
         
               b)
            
            
               kasutamist lubatakse jätkata üksnes juhul, kui see ei mõjuta ebasoodsalt inimeste ega loomade tervist või keskkonda;
            
         
               c)
            
            
               heakskiitmise korral võetakse kõik asjakohased meetmed riskide vähendamiseks;
            
         
               d)
            
            
               pärast 1. septembrit 2006 turule jäänud biotsiidid märgistatakse uuesti vastavalt piiratud kasutustingimustele;
            
         
               e)
            
            
               vajaduse korral tagavad liikmesriigid, et loa omanikud või asjaomased liikmesriigid otsivad sellistele kasutusviisidele alternatiive või et hiljemalt 14. maiks 2008 valmistatakse ette toimik esitamiseks direktiivi 98/8/EÜ artiklis 11 sätestatud korras.
            
         (2)   Asjaomased liikmesriigid teavitavad komisjoni igal aastal lõike 1 kohaldamisest, eriti punkti e alusel võetud meetmetest.
   Artikkel 3
   Käesolev otsus on adresseeritud Soome Vabariigile, Taani Kuningriigile, Tšehhi Vabariigile, Kreeka Vabariigile ning Suurbritannia ja Põhja-Iiri Ühendkuningriigile.
   
      Brüssel, 20. detsember 2006.
      
         
            Komisjoni nimel
         
         Stavros DIMAS
         
         
            komisjoni liige
         
      
   
   
      (1)  EÜT L 123, 24.4.1998, lk 1.
   
      LISA
      Artiklis 1 osutatud lubade loetelu
      
                  A veerg
               
               
                  B veerg
               
               
                  C veerg
               
               
                  D veerg
               
            
                  Toimeaine
               
               
                  Liikmesriik
               
               
                  Kuupäevad
               
               
                  Kasutusviis
               
            
                  Männitõrv
               
               
                  Soome
               
               
                  14.5.2010
               
               
                  Taotluse esitanud liikmesriikide kultuuripärandisse kuuluvate ehitiste, laevade ja esemete puidukaitsevahendina
               
            
                  EÜ nr 232-374-8
                  CASi nr 8011-48-1
               
               
                  Taani
               
               
                  14.5.2010
               
            
                  Naatrium-N-klorobenseensulfoonamiid/kloramiin B
                  EÜ nr 204-847-9
                  CASi nr 127-52-6
               
               
                  Tšehhi Vabariik
               
               
                  1.11.2007
               
               
                  Taotluse esitanud liikmesriigi tervishoiuasutuste, riikliku veterinaarteenistuse ja relvajõudude (tsiviilotstarbeks) kasutuses desinfektsioonivahendina
               
            
                  Temefoss
                  EÜ nr 222-191-1
                  CASi nr 3383-96-8
               
               
                  Kreeka
               
               
                  1.11.2007
               
               
                  Sääskede (Culicidae) tõrjeks ja tervisekontrolliks
               
            
                  Ammoniaak
                  EÜ nr 231-635-3
                  CASi nr 7664-41-7
               
               
                  Ühendkuningriik
               
               
                  14.5.2008
               
               
                  Loomade hügieeniks kasutatava biotsiidina, et vältida kariloomade nakatumist koktsiidide, cryptosporidia ja ümarussidega; üksnes juhul, kui teisi samalaadse toimega vahendeid ei saa kasutada